P r e d k l a d a c i a   s p r á v a

Obsah Vyšehradskej spolupráce schválený na stretnutí predsedov vlád V4 v Bratislave 14. mája 1999 zahrnul možnosť vytvorenia  Medzinárodného vyšehradského fondu. Dohodu o zriadení Medzinárodného vyšehradského fondu podpísali predsedovia vlád krajín V4 dňa 9. júna 2000 v Štiříne. 

Sídlom Medzinárodného vyšehradského fondu (ďalej len ako „MVF“) je od jeho vzniku Bratislava. 

Výkonný riaditeľ MVF je v zmysle článku 25 Štatútu MVF ako jediný oprávnený reprezentovať MVF navonok a stojí v čele sekretariátu. Výkonný riaditeľ je štatutárnym a výkonným orgánom MVF. Ako jediný je teda oprávnený konať v mene MVF. V súvislosti s vytvorením ešte efektívnejšieho mechanizmu fungovania MVF vznikla potreba zriadiť v rámci Sekretariátu MVF novú pozíciu – zástupcu výkonného riaditeľa MVF.
Zástupca výkonného riaditeľa bude v prípade neprítomnosti, alebo pracovnej neschopnosti výkonného riaditeľa plniť všetky jeho povinnosti v mene MVF. Je preto nevyhnutné, najmä za účelom zabezpečenia nezávislého výkonu tejto funkcie, priznať aj zástupcovi výkonného riaditeľa výsady a imunity v zmysle Viedenského dohovoru o diplomatických stykoch.

Riešenie právneho postavenia Medzinárodného vyšehradského fondu a jeho výkonného riaditeľa je obsiahnuté v Zmluve medzi SR a Medzinárodným vyšehradským fondom z 23. júna 2000  (ďalej len ako „zmluva“).

V súvislosti s rozšírením uplatňovania výsad a imunít založených na základe vyššie uvedenej zmluvy aj na zástupcu výkonného riaditeľa Medzinárodného vyšehradského fondu je potrebné doplniť čl. 9 tejto zmluvy. Sekretariát MVF navrhol a vyššie orgány MVF potvrdili tento dodatok k čl. 9 Zmluvy medzi SR a MVF tak, že za slová „Výkonnému riaditeľovi“ sa dopĺňajú slová „a zástupcovi výkonného riaditeľa“. (v angl. znení je zmena zmluvy nasledovná. „The Executive Director and Deputy Executive Director“)

Ostatné ustanovenia zmluvy ostávajú v platnosti v pôvodnom anglickom znení.

 Počas summitu v Kroměříži premiéri vyjadrili politickú vôľu doplniť vyššie uvedenú bilaterálnu zmluvu ešte do príchodu nového zástupcu výkonného riaditeľa t.j. do 31. decembra 2004 a takým spôsobom pripraviť budúcemu zástupcovi výkonného riaditeľa adekvátne podmienky na výkon jeho funkcie.

Dňa 7. decembra Konferencia ministrov MVF, ako najvyšší orgán MVF na svojom 2 zasadnutí v zmysle článku 12 Štatútu MVF potvrdila a schválila inštitucionálnu zmenu týkajúcu sa Sekretariátu MVF a schválila aj nové znenie Dodatku k Zmluve medzi SR a Medzinárodným vyšehradským fondom z 23. júna 2000.

V súlade s dohodou splnomocnených zástupcov členských krajín Medzinárodného vyšehradského fondu bude zástupca výkonného riaditeľa MVF nominovaný Ministerstvom zahraničných vecí Českej republiky.

Zmluva upravuje výsady a imunity medzinárodnej organizácie – Medzinárodného vyšehradského fondu ako aj jeho zamestnancov, a preto má v zmysle článku 7 ods. 5 Ústavy Slovenskej republiky prednosť pred zákonmi. Obdobný charakter bude mať aj navrhovaný dodatok k zmluve a  pred jeho ratifikáciou sa vyžaduje súhlas NR SR.